
Εσπερίδα αφιερωμένη στον Χριστόφορο Μηλιώνη
στο Σπίτι της Κύπρου

Τη Δευτέρα 5 Φεβρουαρίου 2018 και  ώρα 17:00  θα πραγματοποιηθεί στο Σπίτι της Κύπρου, Ξενοφώντος 2Α Σύνταγμα, εσπερίδα αφιερωμένη στον συγγραφέα Χριστόφορο Μηλιώνη.

Στην πρώτη συνεδρία με συντονιστή τον Βαγγέλη Χατζηβασιλείου θα μιλήσουν:

Δημήτρης Σκλαβενίτης, φιλόλογος, συγγραφέας, «Το φιλολογικό έργο του Χριστόφορου Μηλιώνη» 

Γιώργος Γεωργής, Καθηγητής Νεότερης Ιστορίας Πανεπιστημίου Νεάπολις Πάφου, πρώην Πρέσβης Κυπριακής Δημοκρατίας, «Ο δικός μας Χριστόφορος»
Αναστάσιος Στέφος, Διδάκτωρ Φιλολογίας, πρώην Πρόεδρος της Π.Ε.Φ., «Ο Χριστόφορος Μηλιώνης στη Μέση Εκπαίδευση»
Jean-Marc Laborie, Διδάκτωρ Φυσικής, Μaster Νεοελληνικής Γλώσσας & Λογοτεχνίας - Λογοτεχνικής Μετάφρασης (ΙΝΑLCO), «Τα Πικρά Γλυκά, μια γλύκα στη Γαλλία, από τον γλυκύτατο Χριστόφορο Μηλιώνη»
Στη δεύτερη συνεδρία με συντονιστή τον Δημήτρη Σκλαβενίτη θα μιλήσουν:
Βαγγέλης Χατζηβασιλείου, κριτικός λογοτεχνίας, «Όψεις του πεζογραφικού έργου του Χριστόφορου Μηλιώνη»
Αλέξης Ζήρας, κριτικός λογοτεχνίας, «Καλαμάς κι Αχέροντας: Η θραυσματική πατρίδα του Χριστόφορου Μηλιώνη»
Λεύκιος Ζαφειρίου, ποιητής, φιλόλογος, «Ο Χριστόφορος Μηλιώνης και η Κύπρος»
Γιώργος Αράγης, κριτικός λογοτεχνίας, «Τα διηγήματα της δοκιμασίας»
Ανθούλα Δανιήλ, Διδάκτωρ Φιλολογίας, κριτικός λογοτεχνίας, «Τα Από – θέματα»
Ο Χριστόφορος Μηλιώνης (1932-2017) γεννήθηκε στο Περιστέρι Πωγωνίου του νομού Ιωαννίνων. Φοίτησε στη Ζωσιμαία Σχολή και σπούδασε φιλολογία στο Αριστοτέλειο Πανεπιστήμιο Θεσσαλονίκης. Εργάστηκε ως καθηγητής σε Γυμνάσια της Κύπρου (Αμμόχωστος, 1960-1964) και της άλλης Ελλάδας. Διετέλεσε Σχολικός Σύμβουλος Δυτικής Αττικής (1984-1990, οπότε και αποσύρθηκε από την εκπαίδευση). Δίδαξε δύο χρόνια (1991-1993) Ελληνική Λογοτεχνία (ποίηση) σε ξένους φοιτητές, στην Πανεπιστημιακή Λέσχη Αθηνών. Ήταν μέλος της Ομάδας εργασίας που συνέταξε τα βιβλία "Κείμενα Νεοελληνικής Λογοτεχνίας" του Γυμνασίου-Λυκείου μετά τη δικτατορία και μέλος των συντακτικών ομάδων των περιοδικών των Ιωαννίνων "Ενδοχώρα" και "Δοκιμασία". Στα γράμματα εμφανίστηκε το 1954, με διήγημά του, στο περιοδικό "Ηπειρωτική Εστία". Ακολούθησαν τα βιβλία διηγημάτων "Παραφωνία" (1961), "Το πουκάμισο του Κένταυρου" (1971), "Τα διηγήματα της δοκιμασίας" (1978), "Το πουκάμισο του Κένταυρου και τ’ άλλα διηγήματα" (1982, συγκεντρωτική έκδοση), "Καλαμάς κι Αχέροντας" (1985), "Χειριστής ανελκυστήρος" (1993), "Το μικρό είναι όμορφο" (1997), "Τα φαντάσματα του Γιορκ" (1999), "Μια χαμένη γεύση" (1999), "Η φωτογένεια" (2002), "Το διήγημα" (2002), "Λογοτεχνικό μηνολόγιο" (2003), "Μετρημένα Λόγια" (2004), "Το μοτέλ. Κομμωτής κομητών" (2005), «Τα πικρά γλυκά», η νουβέλα «Ακροκεραύνια» (1976) και τα μυθιστορήματα "Δυτική συνοικία" (1980),  "Ο Σιλβέστρος" (1987). Έγραψε επίσης φιλολογικές μελέτες, δοκίμια και μετέφρασε κείμενα από τα αρχαία ελληνικά. Αρκετά άρθρα του δημοσιεύτηκαν στη "Φιλολογική Καθημερινή" και αργότερα στα "Νέα". Για το έργο του τιμήθηκε με το Κρατικό Βραβείο Διηγήματος (1986), με το Βραβείο Διηγήματος του περιοδικού "Διαβάζω" (2000) και με το Βραβείο Διηγήματος του Ιδρύματος Ουράνη της Ακαδημίας Αθηνών (2005). Ιδρυτικό μέλος της Εταιρείας Συγγραφέων, ήταν σύζυγος της Καθηγήτριας Γαλλικής Φιλολογίας, Τατιάνας Τσαλίκη-Μηλιώνη. Έφυγε από τη ζωή στην Αθήνα στις 5 Ιανουαρίου 2017.

